Patvirtinta

Trakų r. Rūdiškių gimnazijos direktoriaus

2020-09-28 d. įsakymu Nr. OV-96

**SOCIALINĖS PEDAGOGINĖS PAGALBOS TEIKIMO TRAKŲ R. RŪDIŠKIŲ GIMNAZIJOJE TVARKOS APRAŠAS**

1. BENDROSIOS NUOSTATOS

1. Šis aprašas nustato socialinės pedagoginės pagalbos (toliau vadinama – Pagalba) teikimo mokiniams, mokytojams, tėvams (globėjams, rūpintojams) tikslus, uždavinius, principus, gavėjus, teikėjus, organizavimą ir finansavimą Trakų r. Rūdiškių gimnazijoje.

2. Pagalba – tai socialinio pedagogo, klasės vadovų, mokytojų, administracijos ir kitų darbuotojų veikla, susijusi su mokinių socialinių pedagoginių poreikių tenkinimu, leidžianti užtikrinti vaiko privalomą švietimą, ugdymosi kokybę, didinti švietimo veiksmingumą.

3. Socialinė pedagoginė pagalba teikiama vadovaujantis Lietuvos Respublikos švietimo įstatymu (Žin., 1991, Nr. 23-593; 2011, Nr. 38-1804), Lietuvos Respublikos vaiko minimalios ir vidutinės priežiūros įstatymu (Žin., 2007, Nr. 80-3214; 2010, Nr. 157-7969), Vyriausybės nutarimais, švietimo ir mokslo ministro įsakymais, kitais teisės aktais ir šiuo Aprašu.

1. PAGALBOS TEIKIMO TIKSLAS, UŽDAVINIAI, PRINCIPAI IR PAGALBOS GAVĖJAI

4. Pagalbos teikimo tikslas – padėti įgyvendinti mokinių teisę į mokslą, užtikrinti veiksmingą mokinių ugdymą ir mokymąsi gimnazijoje bei sudaryti prielaidas pozityviai vaiko socializacijai ir pilietinei brandai.

5. Pagalbos teikimo uždaviniai:

5.1. Padėti sėkmingai mokiniams adaptuotis mokykloje, jų gyvenimo ir mokymosi aplinkoje, tapti visuomeniniu žmogumi, asmenybe.

5.2. Išsiaiškinti ir padėti šalinti priežastis, dėl kurių vaikai ir mokiniai negali dalyvauti privalomame švietime, lankyti gimnazijos ar vengia tai daryti.

5.3. Sugrąžinti į ugdymo įstaigą jos nelankančius mokinius, bendradarbiaujant su tėvais (globėjais, rūpintojais) ir institucijomis, atsakingomis už vaiko gerovę.

6. Pagalbos teikimo principai:

6.1. Lygios galimybės – kiekvienam mokiniui laiduojamas pagalbos prieinamumas.

6.2. Visuotinumas – pagalba teikiama visiems mokiniams, kuriems jos reikia.

6.3. Kompleksiškumas – pagalba teikiama pagal poreikį kartu su kitomis švietimo sistemos pagalbos mokiniui teikimo formomis (informacine, psichologine, specialiąja pedagogine ir specialiąja pagalba, sveikatos priežiūra mokykloje ir kt.).

6.4. Veiksmingumas – remiamasi profesionalumu, tinkamais ir laiku priimtais sprendimais.

6.5. Individualumas – pagalba teikiama atsižvelgiant į konkretaus mokinio problemas.

6.6. Konfidencialumas – neatskleidžiama konfidenciali informacija be vaiko, mokinio ar jo tėvų (globėjų, rūpintojų) sutikimo tretiesiems asmenims, išskyrus atvejus, kuriuos numato Lietuvos Respublikos įstatymai.

7. Pagalbos gavėjai yra gimnazijos mokiniai, jų tėvai (globėjai, rūpintojai), mokytojai.

1. PAGALBOS TEIKĖJAI IR PAGALBOS TEIKIMO BŪDAI

8. Gimnazijos vadovas yra atsakingas už pagalbos teikimą ir jos specialistų darbo profesinę kokybę.

9. Pagalbos teikimą gimnazijoje vykdo administracija, socialinis pedagogas, spec. pedagogas, logopedas, sveikatos priežiūros specialistas, klasių vadovai, mokytojai.

10. Klasės vadovas teikia pagalbą savo vadovaujamos klasės ar grupės mokiniams, o mokytojai – klasių ar grupių, kuriose dirba, mokiniams.

11. Socialinis pedagogas teikia socialinę pedagoginę pagalbą gimnazijoje tiems mokiniams, kuriems klasės vadovo ar mokytojų pagalbos nepakanka, specialiųjų poreikių turintiems mokinimas.

12. Socialinis pedagogas kartu su klasės vadovais, mokytojais, švietimo pagalbos specialistais koordinuoja socialinės pedagoginės pagalbos teikimą, vykdo stebėseną, teikia siūlymus administracijai dėl socialinės pedagoginės pagalbos priemonių įgyvendinimo ir jų veiksmingo užtikrinimo.

13. Pagalbos teikimo būdai:

13.1. Individualus darbas – sprendžiant mokinio problemas, konsultuojant jo tėvus (globėjus, rūpintojus), mokytojus; parama krizių metu, socialinių ir pedagoginių mokinio problemų sprendimas.

13.2. Darbas su grupe – gyvenimo įgūdžių ugdymas, pagalba sprendžiant problemas, tėvų (globėjų, rūpintojų), mokyklos bendradarbiavimo skatinimas; ugdymo dalyvių tarpusavio santykių reguliavimas ir kt.

13.3. Darbas gimnazijos bendruomenėje – saugios mokymosi ir ugdymosi aplinkos kūrimas ir palaikymas, išteklių telkimas ir kt.

14. Pagalbos teikimo rūšys:

14.1 Konsultavimas – patarimai, pasitarimai (mokinio, mokinių grupės, mokytojų, tėvų (globėjų, rūpintojų) ir kt.) siekiant padėti išsiaiškinti ir suprasti tai, kas vyksta jų gyvenimo ir mokymosi erdvėje, padedant mokytis ir naujai elgtis.

14.2. Tyrimų organizavimas – aplinkos poveikio mokinio (ar mokinių) ugdymosi sunkumams analizė; patikrinti priežastinius reiškinių ryšius ir kt.

14.3. Mokymas ir švietimas – skirtas padėti mokiniams išmokti kūrybiškai ir kritiškai mąstyti, bendrauti, pažinti save, aplinką, gebėti priimti sprendimus, spręsti problemas, elgtis visuomenėje priimtinais būdais, valdyti emocijas, gyvenimo įgūdžių, sveikos gyvensenos ugdymas ir kt.

14.4. Prevencinės veiklos organizavimas – tikslu mažinti teisės pažeidimus, gimnazijos nelankymą, laikytis vidaus tvarkos taisyklių, vykdyti alkoholio, tabako, narkotinių ir psichotropinių medžiagų vartojimo, smurto, patyčių, savižudybių, ligų, ŽIV/AIDS, prekybos žmonėmis ir kitų neigiamų socialinių reiškinių prevenciją.

14.5. Socialinės pedagoginės pagalbos tinklo kūrimas – vaikams ir mokiniams, mokytojams, tėvams (globėjams, rūpintojams), socialinių partnerių paieška, projektų vykdymas ir plėtra;

14.6. Tėvų (globėjų, rūpintojų), mokytojų švietimas – vaiko raidos, gyvenimo įgūdžių ugdymo, socializacijos, bendravimo ir kitais klausimais.

15. Gimnazija, teikdama socialinę pedagoginę pagalbą, bendradarbiauja su socialinę pagalbą teikiančiomis tarnybomis, nevyriausybinėmis organizacijomis, sveikatos priežiūros, kitais specialistais, siekiant užtikrinti pagalbos veiksmingumą ir kuriant socialinių pedagoginių problemų prevencijos sistemą.

1. PAGALBOS TEIKIMO ORGANIZAVIMAS

16. Gimnazijoje pagalba organizuojama ir teikiama 3 lygmenimis:

16.1. Mokytojai ir klasių vadovai – 1 lygmuo.

16.2. Gimnazijos specialistai ir administracija – 2 lygmuo.

16.3. Vaiko gerovės komisija – 3 lygmuo.

17. Gimnazija, esant reikalui, kreipiasi dėl pagalbos suteikimo vaikui į kitas institucijas: Trakų r. savivaldybės Švietimo skyrių, savivaldybės tarpinstitucinio bendradarbiavimo koordinatorių, vaiko teisių apsaugos specialistus, Trakų PPT, Trakų policijos komisariatą, sveikatos priežiūros įstaigas, Socialinės paramos skyrių ir kt.

**18. Pagalbos organizavimas ir teikimas.**

18.1**. I lygmuo – mokytojų ir klasių vadovų pagalba.**

18.1.1. Klasės vadovo pagalba:

* Individualus darbas su mokiniais ir jų tėvais, turinčiais mokymosi sunkumų, bendravimo ir elgesio problemų, socialinių problemų šeimoje.
* Informacijos pateikimas specialistui, kai nepakanka jo kompetencijos mokinio problemai išspręsti.
* Edukacinės veiklos vykdymas klasėje, neišskiriant probleminių mokinių.
* Mokinių motyvavimas dalyvauti neformaliojo švietimo užsiėmimuose.
* Žalingų įpročių, smurto, nusikalstamumo prevencijos vykdymas klasėje.
* Bendradarbiavimas su specialistais.
* Tyrimų, anketinių apklausų mokymosi, bendravimo ir elgesio, lankomumo problemoms nustatyti bei priežastims išaiškinti, vykdymas.
* Rezultatų aptarimas su mokiniais, tėvais, specialistais, administracija.

18.1.2. Mokytojo pagalba:

* Individualios pagalbos teikimas pamokose specialiųjų poreikių ir turintiems mokymosi sunkumų mokiniams.
* Bendradarbiavimas su spec. pedagoge, logopede, klasės vadovu.
* Ugdymo individualizavimas ir diferencijavimas pamokose.
* Bendradarbiavimas su spec.pedagoge, logopede, klasės vadovu.
* Individualus darbas su specialiųjų poreikių ir turinčių mokymosi sunkumų mokinių tėvais.
* Bendradarbiavimas su spec. pedagoge, logopede, klasės vadovu.
* Mokinių, turinčių mokymosi sunkumų, stebėjimas ir ugdymosi rezultatų analizė bei mokytojo konsultacijos su spec.pedagogu dėl specialiųjų poreikių nustatymo.
* Bendradarbiavimas su tėvais, klasės vadovu.

18.2**. II lygmuo – mokyklos specialistų ir mokyklos administracijos teikiama pagalba.**

18.2.1. Socialinio pedagogo pagalba:

* Individualios pagalbos teikimas mokymosi sunkumų, bendravimo ir elgesio problemų probleminėse šeimose gyvenantiems mokiniams.
* Bendradarbiavimas su klasių vadovais, mokytojais, tėvais (globėjais).
* Prevencinės veiklos mokykloje vykdymas įtraukiant elgesio problemų turinčius mokinius.
* Individualios pagalbos teikimas mokymosi sunkumų, bendravimo ir elgesio problemų, probleminėse šeimose gyvenančių mokinių tėvams.
* Bendradarbiavimas su vaiko teisių apsaugos specialistais, Socialinės paramos skyriumi, seniūnijų soc. darbuotojais.
* Mokinių socialinių kompetencijų ugdymas mokiniams, kuriems nustatyti specialieji pagalbos poreikiai bei kitiems, turintiems elgesio ir lankomumo problemų .
* Bendradarbiavimas su mokytojais, gimnazijoje dirbančiais specialistais.
* Informacijos apie aktualias mokinių socialines pedagogines problemas bei jų sprendimo būdus rinkimas, tyrimas, analizė, sklaida.
* Lankymasis tėvų susirinkimuose, mokytojų pasitarimuose.

18.2.2.Spec. pedagogo ir logopedo pagalba:

* Darbas su specialiųjų poreikių mokiniais, vadovaujantis jų veiklą reglamentuojančiais dokumentais, tvarkomis, PPT rekomendacijomis, Vaiko gerovės komisijos sprendimais.
* Bendravimas ir bendradarbiavimas su specialiųjų poreikių mokinių tėvais.
* Bendradarbiavimas su klasės vadovu, kitais pagalbos teikimo specialistais.

18.2.3. Psichologo pagalba:

* Individualus ir grupinis darbas su mokiniais, turinčiais psichologinių, asmenybės ir ugdymosi problemų. Elgesio koregavimas, modeliavimas.
* Esant sudėtingiems atvejams bendradarbiavimas su PPT specialistais.
* Tėvų konsultavimas dėl pagalbos vaikams, turintiems mokymosi sunkumų ir psichologinių problemų.
* Bendradarbiavimas su PPT ir gimnazijoje dirbančiais specialistais.
* Mokinio galių ir sunkumų, raidos ypatumų, psichologinių, asmenybės ir ugdymosi problemų įvertinimas.
* Bendradarbiavimas su klasių vadovais, pagalbos specialistais ir PPT.
* Pagalba klasėms, turinčioms tarpusavio santykių, bendradarbiavimo problemų.
* Bendradarbiavimas su klasių vadovais, tėvais.
* Informacijos apie aktualias mokinių socialines pedagogines, psichologines problemas bei jų sprendimo būdus sklaida.
* Lankymasis tėvų susirinkimuose, mokytojų pasitarimuose.
* Mokinių konsultavimas profesijos pasirinkimo klausimais.
* Bendradarbiavimas su mokiniu, PPT, klasių vadovais.

18.2.4. Visuomenės sveikatos priežiūros specialisto pagalba:

* Individualus ir grupinis darbas su mokiniais, stokojančiais higieninių, sveikos gyvensenos įgūdžių.
* Bendradarbiauti su visuomenės sveikatos centro specialistais.
* Informacijos apie mokinių sveikatos problemas sklaida.
* Individualus darbas su tėvais, dalyvavimas posėdžiuose, pasitarimuose.
* Sveikos gyvensenos ugdymo projektų rengimas ir vykdymas, įtraukiant į veiklą mokinius, stokojančius socialinių įgūdžių.
* Bendradarbiavimas su gamtos mokslų mokytojais, klasių vadovais, socialine pedagoge, technologijų, lietuvių kalbos, dailės mokytojais.

18.2.5. Gimnazijos administracija:

* Mokinių saugumo mokykloje užtikrinimas.
* Techninio personalo darbo organizavimas.
* Mokytojų budėjimo mokykloje organizavimas.
* Klasių vadovų, mokytojų darbo organizavimas.
* Mokinių drausminimo ir skatinimo tvarkos vykdymas mokykloje ir už jos ribų.
* Bendradarbiavimas su Vaiko teisių pasaugos, policijos komisariato ir kitais specialistais.
* Mokinių pamokų lankomumo kontrolės, apskaitos ir pamokų nelankymo tvarkos vykdymo koordinavimas.
* Klasių vadovų veiklos koordinavimas.

18.3**. III lygmuo – Vaiko gerovės komisija.**

18.3.1. Vaiko gerovės komisija:

* Aiškinasi netinkamo elgesio, socialinės adaptacijos, mokymosi sunkumų, mokyklos nelankymo priežastis;
* Vykdo įvairius socialinius tyrimus gimnazijoje, atlieka rezultatų vertinimą, sklaidą, imasi situacijos tobulinimo veiksmų;
* Vykdo komisijos narių, tėvų, mokytojų, klasės vadovų veiklos koordinavimą.
* Nusikalstamumo, narkotinių ir psichotropinių medžiagų vartojimo, smurto, savižudybių ir kitų neigiamų socialinių reiškinių priežasčių tyrimas, analizavimas.
* Bendradarbiavimas su policijos komisariato specialistais, tėvais, mokytojais.
* Rekomendacijų teikimas dėl tolesnio ugdymo, konsultacinė pagalba gimnazijos mokytojams, mokiniui, šeimai.
* Vykdo kitas jos veiklą reglamentuojančių teisės aktų, dokumentų, tvarkų nuostatas.

1. BAIGIAMOSIOS NUOSTATOS

19. Mokiniams, kurie mokosi kasdieniu mokymo proceso organizavimo būdu, Pagalba teikiama tiesioginiu būdu. Mokiniams, kurie mokosi nuotoliniu mokymo proceso organizavimo būdu, veiklos vykdomos nuotoliniu ir (arba) tiesioginiu būdu. Karantino, ekstremalios situacijos, ekstremalaus įvykio ar įvykio (ekstremali temperatūra, gaisras, potvynis, pūga ir kt.), keliančio pavojų mokinių sveikatai ir gyvybei (toliau – ypatingos aplinkybės), laikotarpiu veiklos vykdomos nuotoliniu ir (arba) tiesioginiu būdu, atsižvelgiant į ypatingų aplinkybių pobūdį. Jei Pagalba dėl objektyvių priežasčių neteikiama, pasibaigus ypatingų aplinkybių laikotarpiui, Pagalba turi būti kompensuojama nustatant veiklos prioritetines sritis.

20. Pagalba tėvams (globėjams), mokytojams vykdoma tiesioginiu ir (arba) nuotoliniu būdu, atsižvelgiant į aplinkybių pobūdį.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_